A Vakok és Gyengénlátók Vas Megyei Egyesülete

**Szervezeti és Működési Szabályzata**

**I. ÁLTALÁNOS RÉSZ**

Az Egyesület neve: Vakok és Gyengénlátók Vas Megyei Egyesülete

Az Egyesület székhelye: 9700 Szombathely, Vörösmarty M. u.32.

A bírósági nyilvántartásba vételi végzés sz. és kelte: Pk. 60.068/2004/3

Az Egyesület adóigazgatási száma: 18895038-1-18

**II. AZ EGYESÜLET CÉLJA**

Az Egyesület célja, hogy ellássa tagjai egyéni és kollektív érdekvédelmét, ezen belül módot nyújtson tagjainak érdekeik kifejezésére, lehetőséget teremtsen azok érvényesítésére és ellássa érdekképviseletüket.

Az Egyesület céljai megvalósításáért a működési területén élő látássérültek érdekébe a következő feladatokat látja el:

1. projekteket valósit meg
2. részt vesz a pályázatokon
3. támogatja az egészséges életmóddal, szabadidős tevékenységekkel kapcsolatos programok megvalósítását, együttműködik más helyi, megyei, regionális hasonló szervezetekkel, egyesületekkel, alapítványokkal.

**III. AZ EGYESÜLET JOGÁLLÁSA ÉS TAGSÁGA**

Az Egyesület jogállása: önálló jogi személy, közhasznú szervezet. Az Egyesület pártoktól és más politikai szervezetektől független, azoktól támogatást nem kér és nem is fogad el, illetve részükre támogatást nem nyújt. Az Egyesület politikai tevékenységet nem folytat, országgyűlési képviselői, megyei és helyi önkormányzati választáson jelöltet nem állít és nem támogat.

Az Egyesület tagsága rendes, pártoló és szimpatizáns személyekből áll.

1. Az Egyesület rendes tagja lehet:

a 14. életévét betöltött személy, aki az Egyesület működési területén él és vaknak, vagy gyengénlátónak minősül és nincs eltiltva a közügyek gyakorlásától, s írásban a tagfelvételét – belépési nyilatkozat kitöltésével – az Egyesület Elnökétől kéri. A kérelemhez mellékelni köteles szemész szakorvos 30 napnál nem régebbi keletű igazolását a látáscsökkenés mértékéről, vagy a vakok személyi járadékának folyósításáról, illetve a látásfogyatékosságot megállapító, a fogyatékossági támogatás folyósításáról szóló határozat másolatát. Az Egyesület tagjait egyenlő jogok illetik meg és egyenlő kötelezettségek terhelik.

1. Az Egyesület pártoló tagja lehet:

mindazon természetes, vagy jogi személy, aki vagy, amely az Egyesület céljával, tevékenységével egyetért, és azt anyagilag, szolgáltatás térítésmentes nyújtásával, vagy más módon támogatni, segíteni kívánja és írásban jelentkezési szándékát az Egyesület Elnökségének bejelenti. Az Elnökség a jelentkezés elfogadásáról névre szóló pártoló tagsági kártyát állít ki.

Az Egyesület az államháztartás alrendszereitől – a normatív támogatás kivételével – csak írásbeli szerződés alapján részesülhet támogatásban. A szerződésben meg kell határozni a támogatással való elszámolás feltételeit és módját.

**IV. AZ EGYESÜLET SZERVEI ÉS MŰKÖDÉSI RENDJE**

**A) A KÖZGYŰLÉS**

1./ Az Egyesület legfőbb szerve a Közgyűlés, melyen az Egyesület rendes és pártoló tagjai jogosultak részt venni, melyet az Egyesület Elnöke hív össze. A tagság hozzájárulásával hangfelvétel készül.

Fajtái:

Rendes Közgyűlés

Rendkívüli Közgyűlés

Tisztújító Közgyűlés

2./ A Közgyűlés kizárólagos hatáskörébe tartozik:

1. az alapszabály megállapítása és módosítása,
2. az éves költségvetés meghatározása, jóváhagyása és a közhasznúsági jelentés elfogadása,
3. az Elnökség és a Felügyelő Bizottság megválasztása és visszahívása, javadalmazásuk megállapítása,
4. az Elnökség beszámolójának – beleértve a pénzügyi beszámolót is – megtárgyalása, elfogadása,
5. a Felügyelő Bizottság jelentésének megtárgyalása, elfogadása,
6. más egyesülettel való egyesülésének, illetve feloszlásának kimondása, más egyesülettel történő érdekvédelmi szövetség létrehozása, ilyen szövetségbe történő belépés és abból való kiválás,
7. belső szabályzatok elfogadása, módosítása,
8. döntés mindazokban az ügyekben, amelyeket jogszabály a Közgyűlés hatáskörébe utal, vagy a Közgyűlés magának tart fenn, kivéve, ha az más egyesületi szerv hatáskörébe tartozik.

3./ A rendes Közgyűlést évente legalább egy alkalommal össze kell hívni.

4./ Rendkívüli Közgyűlést kell összehívni, ha

1. az Elnökség azt szükségesnek tartja és erről határozatot hoz,
2. a bíróság azt elrendeli,
3. a tagok 1/3 része az ok és a cél megjelölésével azt kezdeményezi,
4. a Felügyelő Bizottság az összehívást indítványozza.

5./ Tisztújító Közgyűlést kell összehívni 5 évenként a vezető tisztségviselők, valamint a Felügyelő bizottság tagjainak megválasztására.

6./ A Közgyűlés összehívásáról az Elnök köteles gondoskodni. Az Elnök a Közgyűlés ülését írásban, az ülést megelőző legalább 15 nappal korábban a tagok részére kiküldött, a napirendet is tartalmazó meghívóval köteles összehívni.

A Közgyűlés üléseinek tervezett időpontjáról és napirendjéről szóló értesítőt az Elnökség köteles az Egyesület székhelyén elhelyezett hirdetőtáblán, hirdetőfüzet kifüggesztésével nyilvánosságra hozni.

7./ A Közgyűlés nyilvános, azon bárki részt vehet, szavazati joggal azonban csak az Egyesület rendes tagjai rendelkeznek.

8./ A Közgyűlés akkor határozatképes, ha az Egyesület rendes tagjainak több mint fele, azaz 50% plusz 1 fő jelen van.

9./ Amennyiben a Közgyűlés nem volt határozatképes, az emiatt megismételt Közgyűlés az eredeti napirendben szereplő ügyekben a jelenlévők számától függetlenül határozatképes.

A megismételt Közgyűlésest az eredeti Közgyűlési meghívóban, az eredeti Közgyűlés napjára, az eredeti időpontot követő fél óra elteltével is össze lehet hívni.

10./ A Közgyűlésen a határozatokat a szavazásra jogosult tagok – ha jogszabály, alapszabály, vagy más belső szabályzat másképp nem rendelkezik – egyszerű szavazattöbbséggel, nyílt szavazással hozzák, szavazategyenlőség esetén a Közgyűlést levezető elnök szavazata dönt.

Titkos szavazással kell megválasztani az Elnököt, az Alelnököt, az Elnökség rendes és póttagjait, valamint a Felügyelő Bizottság Elnökét és tagjait.

A jelenlévő tagok hétharmados arányú szavazatával kell elfogadni az Alapszabályt, illetve annak módosítását, az Egyesület feloszlását, vagy más egyesülettel történő egyesülését, szövetségbe való belépést, vagy abból kiválását kimondó határozatot.

11./ A Közgyűlés üléséről az ülést követő 15 napon belül írásba foglalt jegyzőkönyvet kell készíteni. A jegyzőkönyvben rögzíteni kell:

1. az ülés helyét, időpontját és az azon – a jelenléti ív szerint – részt vevő rendes egyesületi tagok számát,
2. az ülést levezető elnök és a két hitelesítő tag megválasztásának tényét és nevét,
3. az elfogadott napirendet,
4. az elhangzott hozzászólások és felszólalások lényegét és a hozzászóló, a felszólaló személy nevét,
5. a hozott határozatokat, a döntés hatályát, a döntést támogatók és ellenzők számarányát, illetve, ha ez lehetséges, személyét, valamint a határozat végrehajtásának határidejét és a végrehajtásáért felelős személy megjelölését.

A jegyzőkönyvhöz mellékelni kell a meghívót, a jelenléti íveket, az írásbeli előterjesztéseket. A jegyzőkönyvet a Közgyűlés által megválasztott levezető elnök és a hitelesítésre megválasztott két tag hitelesíti.

A Közgyűlésen hozott határozatokról az Elnökség folyamatos nyilvántartást vezet (Határozatok könyve). A nyilvántartásban a határozat szövegét szó szerint rögzíteni kell. A nyilvántartást úgy kell vezetni, hogy abból a határozat meghozatalának kelte, sorszáma, a szavazás aránya egyértelműen megállapítható legyen. A nyilvántartásba vett határozatot a levezető elnök és a két hitelesítő tag hitelesíti.

12./ Az Elnök köteles a Közgyűlés határozatait 15 napon belül kifüggesztéssel nyilvánosságra hozni, ezzel egyidejűleg az érdekelt személyekkel írásban is közölni.

13./ A Közgyűlés nem nyilvános, azon a tagokon és az ügyvezetésen kívül a Közgyűlés összehívására jogosultak által meghívottak és a tanácskozási joggal rendelkező személyek vesznek részt.

14./ A Közgyűlési meghívó kézbesítésétől számított, az Alapszabályban meghatározott időn belül a tagok és az Egyesület Szervei a Közgyűlést összehívó Szervtől a napirend kiegészítését kérhetik indoklással. A napirend kiegészítésének tárgyában a Közgyűlést összehívó Szerv jogosult dönteni. Ha nem dönt, vagy azt elutasítja a napirendi pont elfogadásáról szóló határozat meghozatalát megelőzően külön dönt a napirend kiegészítésének tárgyában.

**B) AZ ELNÖKSÉG**

1./ Az Egyesület ügyintéző testületi szerve az Elnökség, amely 3 tagból áll, bővíthető 5 tagúvá. Az elnökség az elnökét titkos szavazással maga választja tagjai közül 5 év időtartamra. Ennél hosszabb időre szóló vezető tisztségviselői megbízás az 5 évet meghaladó részében semmis. A megválasztott tisztségviselő írásban nyilatkozik a tisztség elfogadásáról.

Két Közgyűlés közötti időben az Elnökség dönt minden olyan kérdésben, amely nem tartozik kizárólag a Közgyűlés hatáskörébe. Az Elnökség a döntéseiről, intézkedéseiről a soron következő Közgyűlésen köteles beszámolni.

2./ Az Elnökség feladata:

1. gondoskodik a Közgyűlés határozatainak végrehajtásáról,
2. biztosítja az alapszabályban és más egyesületi szabályzatokba foglaltak megtartását és megtartatását,
3. előkészíti a Közgyűlést és beszámol a tevékenységéről,
4. javaslatot tesz az éves tagdíj mértékére, előterjeszti az éves költségvetési és zárszámadási javaslatot, illetve a közhasznúsági jelentést,
5. a jogszabályoknak és az alapszabálynak megfelelően javaslatot tesz az Egyesület szervezeti és működési szabályzatára és egyéb szabályzataira.
6. dönt az Egyesületen belül kistérségi érdekvédelmi csoportok működésének engedélyezéséről, megszűnéséről,
7. dönt vállalkozási tevékenység indításról.
8. a Közgyűlés által elfogadott közhasznúsági jelentést az Egyesület honlapján teszi közzé.
9. dönt tagnyilvántartásból való törlésről, tag kizárásáról és a pártoló tag jelentkezésének elfogadásáról, pártoló tagsági jogviszonyt megtestesítő okirat kiállításáról,
10. dönt sajtótermék kiadásáról, Internetes honlap létesítéséről, működtetéséről,
11. dönt az Egyesületet megillető jogosultságok vállalásáról,
12. dönt az Egyesület együttműködési megállapodásairól, gondoskodik az érdekvédelmi szövetségben fennálló tagsági jogviszonyból eredő kötelezettségek teljesítéséről,
13. dönt az adományok elfogadásáról, vagy visszautasításáról, adománygyűjtésről, tartós adományozóval történő megállapodásról,
14. dönt minden olyan kérdésben, amely nem tartozik a Közgyűlés kizárólagos hatáskörébe.

3./ Az Elnökség biztosítja az Egyesületnek az alapszabályban meghatározottak szerinti folyamatos működését, gondoskodik az Egyesület vagyonának az alapszabályban rögzített céloknak megfelelő felhasználásáról. Meghatározza a kitűzött cél megvalósításához szükséges tárgyi és személyi feltételeket, az Elnök útján gondoskodik azok biztosításáról.

Az Elnökség feladata, hogy az Egyesület részére az alapszabályban meghatározott közhasznú célja megvalósításához szükséges anyagi forrásokat biztosítsa a törvényes lehetőségek igénybevételével, mint adományok gyűjtése, tartós támogatók szerzése, pályázatokon való részvétel.

Az Elnökség tagjai, mint vezető tisztségviselők az Egyesület vezetését az ilyen tisztséget betöltő személyektől elvárható fokozott gondossággal, az Egyesület érdekeinek elsődlegessége alapján kötelesek ellátni. A jogszabályokban, az alapszabályban, egyéb szabályzatokban, illetve a Közgyűlés által hozott határozatokban foglalt kötelezettségek vétkes megszegésével az Egyesületnek okozott károkért a polgári jog szabályai szerint felelnek.

4./ Az Elnökség szükség szerint, de évente legalább négy alkalommal ülésezik. Az Elnökség ülését az Elnök írásban, az ülést megelőzően legalább öt nappal korábban közölt meghívóval hívja össze, a napirend megjelölésével. Az Elnökség üléseinek tervezett időpontjáról és napirendjéről szóló értesítőt az Elnök köteles az Egyesület székhelyén elhelyezett hirdetőtáblára is kifüggeszteni, ily módon nyilvánosságra hozni.

5./ Az Elnökség ülése nyilvános, azon bárki részt vehet, az érintett személy felszólalhat, szavazati joguk azonban csak az Elnökség tagjainak van. Meghatározott ügyekben az Elnök és a Felügyelő bizottság Elnöke zárt ülést is elrendelhet az elnökségi tagok többségi szavazata alapján, továbbá akkor, ha a napirend nyilvános megtárgyalása üzleti vagy magántitkot sértene.

6./ Az Elnökségi ülésről az elnökség tagjainak hozzájárulásával hangfelvétel készül.

Az írásban foglalt jegyzőkönyvet a hangfelvétel alapján, 12 napon belül kell elkészíteni, 30 nap után a hangfelvételt meg kell semmisíteni.

7./ Az Elnökség határozatképes, ha az ülésén tagjainak több mint a fele részt vesz. Határozatait nyílt szavazás útján, egyszerű szavazattöbbséggel hozza. 3 elnökségi tag jelenléte esetén határozat 3 igen szavazattal hozható!

8./ Az Elnökség üléséről az ülést követő 12 napon belül írásba foglalt jegyzőkönyvet kell készíteni, melyben rögzíteni kell:

1. az ülés helyét, időpontját és az azon részt vevők nevét,
2. a napirendet,
3. az elhangzott hozzászólások lényegét és a hozzászóló személy nevét,
4. a hozott határozatokat, a döntés hatályát, a döntést támogatók és ellenzők számarányát, illetve személyét, valamint a határozat végrehajtásának határidejét és a végrehajtásért felelős személy megjelölését.

Az Elnökség üléséről készült jegyzőkönyvhöz mellékelni kell a meghívót és az írásbeli előterjesztéseket. Az Elnökség üléséről készült jegyzőkönyvet az Elnök, illetve egy elnökségi tag hitelesíti. Az Elnökség az általa hozott határozatot az Egyesület székhelyén a meghozatalát követően 15 napon belül a honlapján nyilvánosságra hozza, ezzel egyidejűleg az érdekelt személlyel írásban is közli, és a „Határozatok Könyvébe” bevezeti.

Az Elnökség az általa hozott határozatokról folyamatos nyilvántartást vezet (Határozatok könyve). A nyilvántartásban a határozat szövegét szó szerint rögzíteni kell. A nyilvántartást úgy kell vezetni, hogy abból a határozat meghozatalának kelte, sorszáma, a szavazás aránya, a határozatot ellenző személye egyértelműen megállapítható legyen. A nyilvántartásba vett határozatot az elnök és egy elnökségi tag hitelesíti.

9./ Az Elnökségi tagság megszűnik:

1. a megbízatás időtartamának lejártával,
2. a tag elhalálozásával,
3. a tag lemondásával,
4. a tag visszahívásával,
5. törvényben meghatározott kizáró ok bekövetkeztével,
6. az Egyesület megszűnésével. Az Elnökség tagja tisztségéről bármikor írásban, indokolás nélkül lemondhat. A lemondás akkor hatályos, ha az írásba foglalt lemondást az Elnökség a lemondó tagtól akár személyesen, akár postai úton átvette.

Visszahívásra kerülhet sor a tagnak az elnökségi tagsági kötelezettség gyakorlásában bármilyen okból bekövetkező, hat hónapot meghaladó akadályoztatása esetén, vagy a Közgyűlés bizalmatlansági indítványa alapján. A tag visszahívására a Közgyűlés jogosult. A viszszahívás módjára a megválasztásra irányadó szabályokat kell megfelelően alkalmazni.

10./ Az Elnökség és a Közgyűlés határozathozatalában – összeférhetetlenség miatt – nem vehet részt az a személy, aki vagy akinek közeli hozzátartozója (Ptk.) élettársa a határozat alapján kötelezettség, vagy felelősség alól mentesül, vagy bármilyen más előnyben részesül, illetve a megkötendő jogügyletben egyébként érdekelt. Nem minősül előnynek az egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás.

11./ A közhasznú szervezet megszűntét követő két évig nem lehet más közhasznú szervezet vezető tisztségviselője az a személy, aki olyan közhasznú szervezetnél töltött be annak megszűntét megelőző két évben legalább egy évig vezető tisztséget, amely az adózás rendjéről szóló törvény szerinti köztartozását nem egyenlítette ki.

Nem lehet az Elnökség tagja az a személy, aki az egyesülettel a megbízatásán kívül más tevékenység kifejtésére irányuló munkaviszonyban, vagy munkavégzésre irányuló egyéb jogviszonyban áll.

**C) FELÜGYELŐ BIZOTTSÁG**

Kötelező Felügyelő bizottságot létrehozni, ha a tagok több mint fele nem természetes személy, vagy ha a tagság létszáma a 100 főt meghaladja.

1./ A Közgyűlés az Egyesület tevékenységének ellenőrzésére öt év időtartamára titkos szava zással megválasztja a Felügyelő Bizottság elnökét és két tagját, összesen 3 fős Felügyelő Bizottságot. A Felügyelő Bizottság első ülésén megállapítja ügyrendjét.

2./ Az alakuló ülést a korelnök nyitja meg és vezeti. Tevékenységét az általa elkészített Működési Szabályban határozza meg.

Éves munkaprogramjáról és az ellenőrzés időpontjairól előzetesen az Elnököt értesíti. Ügyrendjét a meg választástól számított 60 napon belül írásban maga határozza meg. Az Ügyrendet, annak elfogadásától számított 30 napon belül az Egyesület Elnökének tájékoztatásul meg kell küldeni.

3./ Nem lehet a felügyelő szerv elnöke vagy tagja, illetve könyvvizsgálója az a személy, aki

1. az elnökség tagja,
2. a közhasznú szervezettel a megbízatásán kívüli más tevékenység kifejtésére irányuló munkaviszonyban, vagy munkavégzésre irányuló egyéb jogviszonyban áll, ha jogszabály másképp nem rendelkezik,
3. a közhasznú szervezet cél szerinti juttatásából részesül – kivéve a bárki által megkötés nélkül igénybe vehető nem pénzbeli szolgáltatásokat, és a társadalmi szervezet által tagjának a tagsági jogviszony alapján nyújtott, létesítő okiratnak megfelelő cél szerinti juttatást-, illetve
4. az a), b), c) pontokban meghatározott személyek hozzátartozója.

A Felügyelő Bizottság tagjainak összeférhetetlenségére egyebekben az alapszabály IV. C) 10. pontjának rendelkezései az irányadóak.

4./ A Felügyelő Bizottság ülését évente legalább egy alkalommal össze kell hívni. A Felügyelő Bizottság üléseit a felügyelő bizottság elnöke jogosult összehívni a tagoknak címzett, az ülés tervezett napirendjét is tartalmazó írásbeli meghívó útján. A meghívók elküldése és az ülés időpontja között legalább 5 napnak kell eltelnie. Az Elnök köteles a Felügyelő Bizottságot összehívni, ha azt bármely felügyelő bizottsági tag az ok és a cél megjelölésével kezdeményezi.

5./ A Felügyelő Bizottság ülése akkor határozatképes, ha azon legalább két tag jelen van. A Felügyelő Bizottság valamennyi határozatát, döntését a jelen lévő tagok egyhangú szavazatával hozza.

6./ A Felügyelő Bizottság ellenőrzi az Egyesület Alapszabály szerinti törvényes működését és a gazdálkodását, valamint az érvényben lévő törvények, határozatok, rendelkezések betartását. Ellenőrzése során a vezető tisztségviselőktől jelentést, a Szervezet munkavállalóitól tájékoztatást, felvilágosítást kérhet, továbbá az egyesület könyveibe, nyilvántartásaiba betekinthet és azokat megvizsgálhatja.

Elnökségtől jelentést, az egyesület munkavállalóitól pedig tájékoztatást, vagy felvilágosítást kérhet, továbbá az Egyesület könyveibe és irataiba betekinthet, azokat megvizsgálhatja. A bizottság munkájáról évente jelentést tesz az egyesület közgyűlésének.

A Felügyelő Bizottság a feladatai ellátása érdekében szükség esetén jogosult külső szakértő, illetve szakértői testület bevonására is.

7./ A Felügyelő Bizottság elnöke és bármely tagja az egyesület elnökségének ülésén tanácskozási joggal részt vehet.

8./ A Felügyelő Bizottság köteles a Közgyűlést tájékoztatni és annak összehívását kezdeményezni, ha arról szerez tudomást, hogy:

a) az Egyesület működése során olyan jogszabálysértés, vagy az egyesület érdekeit egyébként súlyosan sértő esemény (mulasztás) történt, amelynek megszüntetése, vagy következményeinek elhárítása, illetve enyhítése a Közgyűlés döntését teszi szükségessé,

b) az Elnökség Elnöke, vagy bármely tagja felelősségét megalapozó tény merült fel.

A Közgyűlést a Felügyelő Bizottság indítványára annak megtételétől számított harminc napont belül össze kell hívni. E határidő eredménytelen eltelte esetén a Közgyűlés összehívására a Felügyelő Bizottság is jogosult.

9./Felügyelő bizottság megszűnik:

1. A tag halálával
2. A tag lemondásával, amelyet a tag írásban köteles közölni az egyesület elnökével
3. A Közgyűlés általi visszahívásra, ha a tag bármely okból feladatait nem látja el és e miatt a Bizottság működése elnehezül.
4. Az Egyesület megszűnésével,
5. Ha a tag a 30.§ (4) bekezdésben meghatározott összeférhetetlenségi állapotát 30 napon belül nem szünteti meg.
6. A határozott idő lejártával.

Ha valamelyik bizottsági tag tagsága annak lejártát megelőzően megszűnik, helyébe a legtöbb szavazatot kapott póttag lép, akinek megbízatása csak a hátralévő időtartamra szól.

**V. KÉPVISELET**

**AZ ELNÖK ÉS AZ ALELNÖK**

Az Elnök:

1./ Az Egyesületet az Elnök képviseli, tartós akadályoztatása esetén jogkörében az Alelnök jár el. Az Elnök képviseli az Egyesületet bíróságok, hatóságok és egyéb szervek előtt, továbbá harmadik személyekkel szemben, esetenként vagy az ügyek meghatározott részére nézve azonban képviseleti jogát az Egyesület munkatársára, vagy külső harmadik személyre írásbeli meghatalmazással átruházhatja. Az Elnök gyakorolja a munkáltatói jogokat az Egyesület alkalmazottai felett. Az Egyesület elnöke jogosult az alkalmazottak alapbérének és költségtérítésének összegét meghatározni.

Az Egyesület nevében önálló aláírásra az Egyesület elnöke jogosult, amennyiben az alapító okirat másként nem rendelkezik.

Az Egyesület bankszámlája feletti rendelkezésre az elnök jogosult, az irodavezető gyakorlati közreműködésével.

Az Egyesület elnökét az egyesület minden kiadásával kapcsolatban utalványozási jog illeti meg, kivéve az elnököt személyesen érintő költségek tekintetében. Ezekben az esetekben kizárólag az alelnök jogosult az utalványozásra.

2./ Az egyesületi vagyonból történő kifizetésekhez, a bankszámláról történő rendelkezéshez és mindenféle kötelezettség vállalásokhoz az Egyesület Elnökének kizárólagos jogköre, akadályoztatása esetén az Alelnök, vagy az elnök által írásban felhatalmazott személy jogosult.

Az Alelnök:

Részt vesz az egyesület munkájában.

Az elnök távollétében az Alelnök egy másik gyengén látó elnökségi taggal együtt képviseli az egyesületet.

A külső Szervekkel az Elnök előzetes hozzájárulásával létesíthet megállapodásokat. Köteles a tisztségével vállalt feladatokat minden esetben elvégezni, végrehajtani.

**VI. AZ EGYESÜLET VAGYONA ÉS GAZDÁLKODÁSA**

1./ Az Egyesület saját vagyonával a vonatkozó pénzügyi rendelkezések alapján a Közgyűlés által jóváhagyott költségvetés szerint gazdálkodik.

2./ Az Egyesület tartozásaiért teljes vagyonával felel, a tagok saját vagyonukkal nem felelnek az Egyesület tartozásaiért. A vezető gondatlan károkozás esetén a teljes kárért felel.

3./ Az Egyesület vagyona az alábbi bevételeiből képződik:

1. az Egyesület tagjaitól, az államháztartás alrendszereitől, vagy más adományozótól közhasznú céljaira, vagy működési költségei fedezésére kapott támogatás, illetve adomány,
2. az alapszabály szerinti közhasznú tevékenység folytatásából származó, ahhoz közvetlenül kapcsolódó bevétel,
3. az egyéb cél szerinti tevékenység folytatásából származó, ahhoz közvetlenül kapcsolódó bevétel,
4. az Egyesület eszközeinek befektetéséből származó bevétel,
5. egyéb, jogszabályokban meghatározott bevétel.

4./ Az Egyesület évente képződő vagyona az egyesületi célkitűzés megvalósítása érdekében végzett tevékenységre és az egyesület működésével kapcsolatos kiadások fedezésére használható fel.

Az Egyesület vállalkozói tevékenységet nem folytat, közhasznú tevékenységéért adományt fogadhat el, melyet az egyesület céljaira, vagy tagjainak ingyenes segédeszköz vásárlásra fordítja.

**VII. BESZÁMOLÁSI SZABÁLYOK**

1./ Az Egyesület köteles az éves beszámoló jóváhagyásával egyidejűleg közhasznúsági jelentést készíteni.

Az Egyesület éves beszámolóját és közhasznúsági jelentését az Elnökség előterjesztése alapján a Közgyűlés nyílt szavazással és egyszerű szótöbbséggel fogadja el. Az éves beszámoló és a közhasznúsági jelentés elfogadása a Közgyűlés kizárólagos hatáskörébe tartozik.

2./ A beszámolót és mellékleteit az OBH részére kell megküldeni, amivel a letétbe helyezési és a közzétételi kötelezettségnek is eleget tesz.

Az egyesület beszámolója elkészítésekor a számvitelről szóló törvény, valamint annak felhatalmazása alapján kiadott kormányrendelet előírásait kell alkalmazni.

3./ Az Egyesület éves közhasznúsági jelentésébe bárki betekinthet, illetőleg abból saját költségére másolatot készíthet. Az Egyesület a közhasznúsági jelentését, valamint gazdálkodásának legfontosabb adatait az „egyesület honlapján" köteles nyilvánosságra hozni.

**VIII. EGYÉB RENDELKEZÉSEK**

Egyesület megszűnése:

1./ Jogutódlással történő megszűnés:

Az egyesület más jogi személlyé nem alakulhat át, csak egyesülettel egyesülhet és csak egyesületekre válhat szét.

2./ Jogutódnélküli megszűnés:

A jogi személy jogutód nélküli megszűnésének általános esetein túl az egyesület jogutód nélkül megszűnik, ha az egyesület megvalósította célját, vagy az egyesület céljának megvalósítása lehetetlenné vált és új célt nem határoztak meg, vagy az egyesület tagjainak a száma hat hónapon keresztül nem éri el a tíz főt.

Ha az egyesület egy másik egyesülettel egyesül (összeolvad, beolvad), a Közgyűlés az Egyesület felszámolásáról határoz, a Bíróság felosztlatja törvényességi, ellenőrzési eljárás eredményeként, a bíróság megszünteti és az Egyesületet a nyilvántartásból törli.

Fizetésképtelenség miatt indult eljárásban a Bíróság megszünteti és az egyesületet a nyilvántartásból törli.

**IX. ZÁRÓ RENDELKEZÉSEK**

A jelen Szervezeti és Működési Szabályzat az elfogadás napján lép hatályba.

Kelt, Szombathely, 2021. január 25.

A Szabályzatot az Egyesület Közgyűlésének 2021. május 28-án tartott ülése elfogadta és megállapította, hogy a jelen szabályzat hatályos.

………………………….. …………………………

 az Egyesület elnöke az Egyesület alelnöke